text: Pere Faura porta el seu "Striptease" multidisciplinari a l'Antic Teatre | Barcelona Cultura
  Pere Faura porta el seu "Striptease" multidisciplinari a l'Antic Teatre
  Un artista singular capaç de barrejar les disciplines més diverses en les seves coreografies passa el dijous, 14, i el divendres, 15 d'abril per l'Antic Teatre amb dues peces de títols ben suggerents: Striptease i bomberos con grandes mangueras.
  Si ja coneixeu aquest artista, que ja ha passat més d'un cop per l'escenari de l'Antic Teatre, segur que no us voldreu perdre la seva proposta doble. I, si no el coneixeu encara, aquesta és una molt bona oportunitat per acostar-se a la feina d'un creador jove que utilitza en els seus espectacles l'humor, el ritme i tot d'elements procedents de la cultura pop o del teatre i el cinema musical.
  En les creacions de Pere Faura trobareu fins i tot al·lusions al món del porno, com passa en els dos espectacles programats dijous i divendres. Veniu a veure Striptease i assistireu a una barreja entre conferència, performance i coreografia en la qual veureu l'artista comparar de manera irònica i divertida el fet teatral amb un espectacle d'striptease.
  Deixeu-vos seduir pel protagonista, perquè, de fet, Striptease parla d'això, de la relació que estableixen un performer que desitja seduir i un públic que, si l'espectacle funciona, cau en les seves mans i es lliura als seus atractius escènics, convertint la seva pròpia mirada en la protagonista real de la funció.
  Ja veieu que, a més de divertida, la proposta de Pere Faura té una bona dosi de reflexió. Passa el mateix amb bomberos con grandes mangueras, la segona peça que veureu en escena i que utilitza el llenguatge coreogràfic per revisitar l'imaginari del porno.
  Prepareu-vos, perquè un dels objectius de bomberos con grandes mangueras és convertir-vos en alguna cosa més que simples espectadors: sereu voyeurs d'una reflexió sobre la dinàmica del desig que se situa a mig camí entre l'àmbit públic de la representació i la dimensió privada.